Hvad skal du lave det næste år? For næsten 100.000, primært unge, mennesker bliver det spørgsmål først muligt at besvare fra midnat i aften og frem til ved frokosttid i morgen. Fra det tidspunkt kan kommende studerende nemlig finde ud af, om de er blevet optaget på det videregående studie, som de har håbet på. Enten ved at tjekke, om deres karaktergennemsnit er højt nok, eller hvis de modtager et brev fra deres fremtidige uddannelsesinstitution. Er man ikke blevet optaget, vil man modtage et brev fra Uddannelses- og Forskningsministeriet om afslaget. Og det er en information, der kan få stor betydning for, hvordan fremtiden på både kort og lang sigt vil forme sig for de unge. I 2017 søgte 91.539 ind på en videregående uddannelse, heraf blev cirka to tredjedele, 65.165, tilbudt optagelse på en uddannelse.
Sidste år blev lidt mere end to tredjedele af dem, der havde søgt, optaget på et studie.